  Виталий Пронин Малы дышетэ 1 ар Удмурт театрысь егит артистъёс Никита Моисеев но Вадим Дмитриев алигес гинэ куштӥзы ай военной дӥсьсэс. Армия бере пиос эшшо но йӧногес, рос-просгес луэмын - зэмос воргоронъёс! Никита МоисеевНикита Моисеев: - Служить кари Иваново городын - Гвардейской Свирской Воздушно-десантной Краснознамённой II степенё Кутузов орденэн данъям дивизилэн парашютно-десантной полказ. Луи покчи сержант, взводлэн командирезлэн воштӥсез но десантлэн боевой машинаезлэн (БМД) командирез. Пусйизы 2 гадьпусэн: нырысетӥез Быдӟым Вормонлы 69 ар тырмонлы сӥзем парадэ вуылэме понна, кыкетӥез - Крымез Россие выжтон но соин герӟаськем арктической учениосы пыриськеме понна: таиз ортчиз Новосибирск шормуӵъёс пӧлысь одӥгаз - Котельный шормуӵын. Армие, конечно, бадӟым мылкыдын кошки! Пичи дырысеным угось яке артист, яке военной луэме потэ вал. 8-тӥ класс бере Суворовской училищее пырыны но турттӥ, но, жаляса верано, та малпанэ улонэ ӧз пыӵа. Со бӧрсьы ини дышетски Москваысь М. Щепкин нимо вылӥ училищеын. Табере вераны быгатӥсько: артистлы но дышетски, военной улонэз но ас вылам шӧдӥ. Ноку уг вунэты Уйпал полюсысь Котельный шормуӵысь учениосты. 3 часын уйин лобимы МИ-26 грузовой вертолётэн но адӟимы лыз, вож, ӵуж буёлъёсын шудӥсь инбамез - уйпал сияниез. Котькӧня туспуктэм лэсьты - одӥг техника но уз быгаты вань чеберзэ возьматыны. Нош мынам табере со пыраклы син азям. Тодам кылиз парашютэн тэтчаммы но. Лобиськомы час куспын 400 иськем ортчись ИЛ-76 реактивной самолётын. Кӧшкемыт куараен вузыны кутске сирена - парашютэз эскерыны дыр трос ик кылемын ӧвӧл, ӝоген самолётысь тэтчоно луоз. Вӧзысьтыд эшедлэн пельпумаз кидэ понӥськод - мон дась! Самолётлэн ӧсэз усьтӥське, выпускающий нырысетӥ солдатлы кеське: «Пошёл!» 20 секунд куспын омыре тэтчыны кулэ 50 адями. Тани тон тэтчиськод, зол пельтӥсь омыр тонэ, пичи пуляез кадь, солань-талань нуллэ, йыр пороме, быдэс дунне син азяд берга кадь. Синдэ кыниськод. Тодэ лыкто матысь адямиослэн тусбуйёссы, соосты чутрак адӟем потэ. Кӧня ке улыса, синъёстэ усьтӥськод но выллань учкиськод. Отын тӧдьы купол. Ух, озьыен, парашют усьтӥськиз. Тани музъемозь кылиз 20 метр. Мышпалысьтыд гозыосты золгес кыскиськод, озьы пуксьыны лякытгес луоз. Ӝоген шӧдӥськод пыд улысьтыд музъемез. Всё, тон зэмос десантник! Соослэн нуналзы 2-тӥ августэ табере мынам но празднике! Армилэсь пегась пиосты мон уг валаськы. Милям частямы вал лябгес тазалыкен пиосъёс но: номыр шоры учкытэк, армие кошкиллям. Вал сыӵеосыз но: армие вуыса но, висем амал карисько, госпитальёсын толэзьёсын кыллё. Таӵеосызлы ми «кей» ним сётӥмы. Артистлы дышетскеме яраз армиын но. Дивизилэн штабаз та сярысь тодытэк ӧз улэ, жингыртӥзы: присяга дыръя вань военнослужащийёслэн нимынызы, пе, кыл вералод. Присягаез учкыны лыктэм мамаме, Валентина Михайловна Моисеева артисткаез, но та уже кыскизы. 2 сюрс 500 адямилы вазиськонме йылпумъяй «Слава ВДВ!» кылъёсын. Мон бӧрсьы ваньзы кеськизы: «Слава! Слава!» Мамаелэсь вазиськонзэ но зол кичабонъёсын пумитазы. Уг вунэты Выль арез пумитаммес но. Сценарий гожтӥ, эшъёсылы рольёс сётъяй. Туж шулдыр ортчиз праздникмы. Вунонтэм вакыт... Армиын дунъяны дышетскиськод улонэз. Валаны кутскиськод: кин тыныд зэмос эш, кинлы оскиськыны быгатод. Вадим ДмитриевВадим Дмитриев: Службае ортчиз Екатеринбург город котырысь Горный Щит черкогуртын - Военно-воздушной но Противовоздушной обороная кужымъёсысь 2-тӥ командованиын. Нырысь валаны ӧй быгаты кытчы сюремме: кин мон татын, кыӵе ужез быдэстыны кулэ. Уд тодӥськы угось, мар луоз, ог вить минут ортчыса, кыӵе задание сётозы, малы астэ дасяно. Нырысетӥ нуналъёсаз сюлмы ик позырскылӥз: быдэс ар служить кароно луоз ук! Малпай: о-о, дембелёзь сыӵе кема! Но нунал бӧрсьы нунал - службалэн ӧраз пырыны кутски, ваньмызлы дыши. Дыр но сокем каллен уг ортчы ни кадь, одӥг ар но - туж ӧжыт! Тани отысь но татысь кылӥськод дедовщина сярысь. Мон тазьы верасал: улонын олокыӵе но адямиосын пумиськоно луэ ук: одӥгъёсыз асьсэды котькинлэсь вылӥын малпало, мукетъёсыз востэмесь, кылзӥськисесь. Армиын но пӧртэм сямо воргоронъёс служить каро. Аслэсьтыд лябдэ ӧд возьматы ке, армия вӧй вылтӥ кадь шуг-секытъёстэк ортче. Нуналлы быдэ сямен пӧртэм учыръёс кемдылӥзы - шуге-леке сюронъёс но, бӧрдон калэ вуонъёс но, гор-гор серекъянъёс но. Быдэс улонэлы вунонтэм кылёзы со учыръёс. Туж шумпотӥсько трос эшъёс шедьтэмелы. Соосын ӵош мон быдэс ар ӵукнаысен ӝытозь улӥ, заданиосты быдэсъяй. Туала вакытэ соосын кусып возьыны капчигес - юрттэ Интернет. Но меӵак верано ке, армилы одӥг арез сётон тросгес кадь йӧтӥз. 8 толэзь куспын тон ваньзэ валаса, тросэзлы дышетскыса вуттӥськод ни. Нош кылемез 4 толэзь ньӧмыз понна гинэ ортче на. Соин ик со 4 толэзь синазькыль луэ... Тросэз тунсыкъясько йырсие пумысен: жаль ӧз поты-а мертчан бабля йырсидэ пиль-пиль ӵышкыны? Зэм но, М. Щепкин нимо училищее пырон экзаменъёс сётыкумы, приёмной комиссиысь дышетӥсьёс индылӥзы вал: тон висъяськиськод бабыльскись йырсиеныд, уть сое. Но меӵак верано ке, мон армие кошкемелэсь азьвыл ик пилеш ӵышкиськи, дӥсьтэмелы ачим ик табере паймисько. Служба быриз, йырсие но калленэн тани будэ ни.  Елена Никитина Туспуктэмъёс вотэсысь басьтэмын Теги: Армия  